b'\n_START_ARTICLE_\nAkupunktura\n_START_PARAGRAPH_\nAkupunktura ali zhen jiu (poenostavljena kitaj\xc5\xa1\xc4\x8dina: \xe9\x92\x88\xe7\x81\xb8; pinyin: Zh\xc4\x93nji\xc7\x94) je zdravilska metoda, ki temelji na zabadanju iglic v akupunkturne to\xc4\x8dke. Temelji na teoriji akupunkturnih meridianov, ki potekajo vzdol\xc5\xbe telesa in po katerih naj bi se pretakala \xc5\xbeivljenjska energija \xc4\x8di._NEWLINE_Ime izhaja iz latinskih besed aku (igla) in \xc2\xbbpungere\xc2\xab\xc2\xa0(zabosti). Sama metoda je pomemben del stare in sodobne kitajske medicine in velja za enega najstarej\xc5\xa1ih postopkov zdravljenja nasploh. V 20. stoletju sodi med alternativne metode zdravljenja, kar pomeni, da za njeno u\xc4\x8dinkovitost ni objektivnih dokazov in da njena teoretska podlaga nima osnove v sodobnem znanju o naravoslovju.\n_START_SECTION_\nZgodovina\n_START_PARAGRAPH_\nZa\xc4\x8detki akupunkture segajo 5000 let v preteklost. Za iznajditelja akupunkture se omenja kitajskega cesarja Huang Tija (\xc2\xbbRumeni cesar\xc2\xab, ki naj bi izumil tudi denar in voz). Najstarej\xc5\xa1i u\xc4\x8dbeniki so stari okoli 2000 let, na njih pa \xc5\xa1e danes sloni celotna umetnost akupunkture._NEWLINE_V Evropo je akupunktura pri\xc5\xa1la v 17. stoletju, vendar pa je bila zasmehovana in ni bila priznana kot znanstveno podprta metoda zdravljenja. V zahodnem svetu \xc5\xa1e vedno velja, da tehnike akupunkture u\xc4\x8dinkujejo zgolj kot placebo s kratkoro\xc4\x8dnim u\xc4\x8dinkom, zato jo v veliki meri uporabljajo dovzetni ljudje kot spremljevalno terapijo izven sistema javnega zdravstva.\n_START_SECTION_\nTemelji\n_START_PARAGRAPH_\nTako kot celotna kitajska medicina temelji tudi akupunktura na filozofsko-religioznem nazoru Kitajcev, taoizmu. Bolezen je po tem nazoru le disharmonija razmerja mo\xc4\x8di jina in janga. Cilj zdravljenja je tako ponovna vzpostavitev harmonije v telesu._NEWLINE_Jang je mo\xc5\xa1ko po\xc4\x8delo, ki pomeni spremenljivost, aktivnost veliko energijo, su\xc5\xa1o, svetlost in \xc5\xa1iritev. Jin pomeni \xc5\xbeenskost, vzdr\xc5\xbeevanje, pasivnost, mraz, vlago, temo in kr\xc4\x8denje. Obe po\xc4\x8deli kljub nasprotju, ali prav zaradi njega tvorita harmoni\xc4\x8dno celoto, kar je v sodobni medicini mo\xc5\xbeno primerjati z vegetativnim \xc5\xbeiv\xc4\x8dnim sistemom. Tako sta glavna \xc5\xbeivca, simpatikus in parasimpatikus s svojima vlogama v telesu lahko primerljiva z jinom in jangom. \xc4\x8clove\xc5\xa1ko telo ima nalogo optimalno koordinirati pomembne funkcije telesa, kot so presnova, dihanje in sr\xc4\x8dni utrip, na katere ne moremo vplivati z voljo._NEWLINE_Tako akupunktura kot tradicionalna kitajska medicina nasploh izhajata iz obstoja tako imenovanih meridianov, ki so medsebojno povezane energetske poti, po katerih se pretakata energiji jin in jang.\n_START_SECTION_\nIgle\n_START_PARAGRAPH_\nV akupunkturi se uporablja veliko razli\xc4\x8dnih tipov igel. Te se med seboj lo\xc4\x8dijo po dol\xc5\xbeini, debelini, predvsem pa po kovinah, iz katerih so izdelane. Tako se, na primer, zlate igle uporabljajo na po\xc5\xbeivljajo\xc4\x8de to\xc4\x8dke, srebrne pa na pomirjajo\xc4\x8de to\xc4\x8dke. Danes se sicer uporabljajo predvsem igle, izdelane iz kirur\xc5\xa1kega jekla.\n_START_SECTION_\nNa\xc4\x8din zabadanja in u\xc4\x8dinek igel\n_START_PARAGRAPH_\nIgle se v ko\xc5\xbeo zabadajo hitro in z rahlim zasukom. V ko\xc5\xbeo se zabadajo od 2 \xe2\x80\x93 8\xc2\xa0mm globoko, v ko\xc5\xbei pa se pustijo od 10 do 20 minut. U\xc4\x8dinek delovanja igel lahko okrepimo z dodatnim vrtenjem, hlajenjem ali segravanjem, v\xc4\x8dasih pa tudi s \xc5\xa1ibkim elektri\xc4\x8dnim tokom. Rde\xc4\x8dica ali koprivka na ko\xc5\xbei veljata za pozitivni reakciji in ne stranski u\xc4\x8dinek zabadanja._NEWLINE_V Evropi se akupunktura uporablja predvsem za laj\xc5\xa1anje kroni\xc4\x8dnih bole\xc4\x8din, vendar sistemati\xc4\x8dni pregledi raziskav razkrivajo, da ni zanesljivih dokazov o kakr\xc5\xa1nemkoli u\xc4\x8dinku, razen mogo\xc4\x8de za bla\xc5\xbeenje postoperativne slabosti in idiopatskih glavobolov.'